Návrh na vysporiadanie dlhu zdravotníckych zariadení voči Sociálnej poisťovni

	V súvislosti s reformou zdravotníctva Ministerstvo zdravotníctva SR iniciovalo zmenu zákona č. 461/2003 Z. z. o sociálnom poistení s cieľom vysporiadania záväzkov zdravotníckych  zariadení voči Sociálnej poisťovni.

	S navrhnutým spôsobom riešenia Národná rada SR nesúhlasila a zákonom o sociálnom poistení  sa Sociálnej poisťovni novým ustanovením § 282a výslovne zakázalo prijatie splatných a nepremlčaných pohľadávok od právnickej osoby so 100% majetkovou účasťou štátu.

	Výška pohľadávok Sociálnej poisťovne voči zdravotníckym zariadeniam k 31.1.2003 je v sume 6,458 mld. Sk bez príslušenstva.

	Zákon o sociálnom poistení umožňuje Sociálnej poisťovni odpustiť povinnosť zaplatiť penále alebo znížiť jeho výšku, ak  dlžník najneskôr v deň podania žiadosti o odpustenie penále zaplatil dlžné poistné a v čase rozhodovania o žiadosti si riadne plní svoje odvodové povinnosti. Tento zákon zároveň umožňuje povoliť splátky dlžných súm poistného  z dôvodu platobnej neschopnosti povinnej osoby. 

	Povolenie splátok však predpokladá, že povinná osoba (dlžník) bude v období nie dlhšom ako 18 mesiacov schopná zaplatiť dlžné sumy.

	Vychádzajúc z vyššie uvedeného Ministerstvo práce, sociálnych vecí a rodiny SR navrhuje ustanoviť trojročné (šesťročné) prechodné obdobie, počas ktorého Sociálna poisťovňa nebude vymáhať  pohľadávky, ktoré vznikli  pred 1. januárom 2004 od zdravotníckych zariadení. Počas tohto prechodného obdobia od 1.1.2005 do 31.12.2007, príp. 2010 Sociálna poisťovňa nebude aplikovať na dlžné poistné ustanovenia o penále.

	V období po roku 2010 Sociálna poisťovňa bude potrebovať uvedené finančné prostriedky na zabezpečenie výkonu svojej činnosti hlavne v kontexte zavedenia systému starobného dôchodkového sporenia (kapitalizačného piliera). Finančné prostriedky vyčlenené  na financovanie zavedenia kapitalizačného piliera uložené v Národnej banke Slovenska budú postačovať približne do roku 2010. Po tomto období bude štát hľadať spôsob zabezpečenia solventnosti Sociálnej poisťovne a preto je žiadúce, aby sa v prvom rade využili pohľadávky Sociálnej poisťovne, ktoré do tohto obdobia nebudú vymáhané. Navrhnuté oddialenie splácania týchto pohľadávok je systémovejšie a z hľadiska krytia solventnosti Sociálnej poisťovne po roku 2010 najjednoduchšie riešenie.